钦定古今图书集成/明伦汇编/官常典/第642卷 > 房恭懿
## 钦定古今图书集成/明伦汇编/官常典/第642卷 > 房恭懿

按《隋书循吏传》：“恭懿，字慎言，河南洛阳人也。性沈深，
有局量，达于从政。开皇初，吏部尚书苏威荐授新丰
令，政为三辅之最，超授泽州司马，有异绩，赐物百段，
良马一匹，迁德州司马。在职岁馀，卢恺复奏恭懿政
为天下之最，上甚异之，复赐百段，因谓诸州朝集使
曰：如房恭懿志存体国，爱养我百姓，此乃上天宗庙
之所祐助，岂朕寡薄能致之乎！朕即拜为刺史，岂止
为一州而已？当令天下模范之。卿等宜师敩也。”上又
曰：“房恭懿所在之处，百姓视之如父母。朕若置之而
不赏，上天宗庙其当责我内外官人，宜知我意。”于是
下诏曰：“德州司马房恭懿，出宰百里，毗赞二藩，善政
能官，标映伦伍，班条按部，实允佥属。委以方岳，声实
俱美。可使持节《海州》诸军事海州刺史。”